Subject: ~{Fe>w~}~{#[KN#]AuVY8&~}

From: [email-masked] (Xingdong Ma)
Date: Wed, 21 Jul 1993 22:25:09 GMT

棋诀
                 ［宋］刘仲甫

            一曰布置
    盖布置棋之先务，如兵之先阵而待敌也。
意在疏密得中，形势不屈，远近足以相缓，先
后可以相符。若入他境，或于六三、三六下子，
及九三、十三之着，思不执一，进退合宜。诀
曰：“远不可太疏，疏则易断；近不可太促，
促则势羸。”正谓此也。善棋者不困在此，使
困在彼，壮在己势，羸在人势，此乃为格。

            二曰侵凌
    夫棋路无必成，子无必杀，乘机智变，不
可预图。且布置已定，则强弱未分，形势鼎峙，
然后侵凌之法得以行乎其间，必使应援相接，
勾落相连，多方以拥逼，迤逦而侵袭。侵袭若
行，则彼路不得不促；拥逼渐急，则彼势不得
不羸。俟乎忿而先动，则视敌而索其情，观动
而制乎变。此之谓善应者也。

            三曰用战
    用战之法，非棋要道也。不得已而用之，
则务在廉慎以守封疆，端重而全形势。封疆善
守，则在我者实矣；形势能全，则在我者逸矣。
夫以石击虚，以逸待劳，则攻必破，战必克矣。

            四曰取舍
    取舍者，棋之大计。转战之后，孤棋隔绝，
取舍不明，患将及矣。盖施行决胜之取，弃子
取势谓之舍。若内足以预奇谋，外足以隆形势，
纵之则莫御，守之则莫攻。如是之棋，虽少可
取而代之保之。若内无所图，外无所援，出之
则愈穷，而徒益彼之势；守之则愈困，而徒壮
彼之威，如是之棋，虽多可舍而委之。

    棋者意同于用兵，故叙此四篇，粗合孙吴
之法。古人所谓：“怯敌则运计乘虚，沉谋默
战于方寸之间，解难排纷于顷刻之际。动静迭
居，莫测奇正。不以犹豫而害成功，不以小利
而妨远略。”此非浅见（言叟）闻者能议其仿
佛耳。

≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈
       弘甫＠蓝野书屋     ※  落霞与孤鹜齐飞
       [email-masked]    ※  秋水共长天一色
≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈≈